Hûmara merdimanê ke vîrusê Korona ra merdî zêdîyena. Vîrus Kurdîstan û Tirkîya de zî vila beno. Partîyê sîyasîyî, rêxistinê komelkî yê sivîlî, dezgehê demokratîkî û rêxistinê weşîye wazenê tepişteyî cade bêrê veradayene.
Wekîkê HDPyî yê Îdirî Habîb Eksîkî vat, kesanê ke sûcê îstîsmarê cînsîyî û kiştişê merdiman kerdî ra berî ganî tepişteyê sîyasîyî pêro Korona ra semed bêrê veradayene. Eksîkî ard ziwan ke ganî îqtîdarê AKPyî zîndanan veng bikero ke kapasîteya înan zêde nîya û vist vîrî ke zîndanan de tebdîrê seba pakîye bi hawayêkê qîmî nênê girewtene.
Eksîkî eşkera kerd ke bi hezaran kesî vînayîşanê xo ra semed zîndanan de yê û vat: ''Ganî nê tepişteyî cade bêrê veradayene. Eke zîndan de kesêk Korona ra bimiro berpirsîyarê ney îqtîdarê AKPyî yo. Zîndanan de bi des hezaran tespişteyê sîyasîyî bi temamî 300 hezar tepişteyî estê. Ma venga hukmatê AKPyî danê: Nê prosesî de goreyê şertê têdûştîye sere de tepişteyanê sîyasîyan pêro tepişteyan vera bido.''
